CELEX: 52021PC0195
Language: da
Date: 2021-04-21
Title: Forslag til RÅDETS AFGØRELSE om den holdning, der ved skriftlig procedure skal indtages på Den Europæiske Unions vegne af deltagerne i arrangementet vedrørende offentligt støttede eksportkreditter og deltagerne i sektoraftalen om eksportkreditter til civile fly (sektoraftalen om fly) for så vidt angår anmodningerne fra Det Forenede Kongerige om at blive deltager heri

EUROPA-KOMMISSIONEN
            Bruxelles, den 21.4.2021
            COM(2021) 195 final
            2021/0101(NLE)
            Forslag til
            RÅDETS AFGØRELSE 
            om den holdning, der ved skriftlig procedure skal indtages på Den Europæiske Unions vegne af deltagerne i arrangementet vedrørende offentligt støttede eksportkreditter og deltagerne i sektoraftalen om eksportkreditter til civile fly (sektoraftalen om fly) for så vidt angår anmodningerne fra Det Forenede Kongerige om at blive deltager heri
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der ved skriftlig procedure skal indtages på Unionens vegne af deltagerne i arrangementet vedrørende offentligt støttede eksportkreditter ("arrangementet") og deltagerne i sektoraftalen om eksportkreditter til civile fly ("sektoraftalen om fly" eller "aftalen") for så vidt angår anmodningerne fra Det Forenede Kongerige Storbritannien og Nordirland ("Det Forenede Kongerige") om at blive deltager i arrangementet og i aftalen.
            
            
               2.Baggrund for forslaget
            
            
               2.1.Arrangementet og sektoraftalen om fly
            
            
               Arrangementet er en gentlemanaftale, der har til formål at fastlægge en ramme for en ordnet anvendelse af offentligt støttede eksportkreditter. I praksis vil det sige, at der skabes lige vilkår (hvorved konkurrencen er baseret på de eksporterede varers og tjenesteydelsers pris og kvalitet og ikke på de finansielle betingelser, der stilles), samtidig med at der ydes en indsats for at fjerne støtte og handelsforvridninger i forbindelse med offentligt støttede eksportkreditter ("offentlig støtte"). Arrangementet trådte i kraft i april 1978 og er af ubegrænset varighed.
            
            
               Sektoraftalen om fly udgør bilag III til arrangementet og har til formål at fastlægge rammerne for en forudsigelig, konsekvent og gennemsigtig anvendelse af offentligt støttede eksportkreditter til salg eller leasing af fly og tilhørende varer og tjenesteydelser angivet i aftalens artikel 4, litra a). Det tilstræbes med aftalen således også at skabe lige vilkår i forbindelse med eksport i flysektoren og at fjerne subsidier og handelsforvridninger i forbindelse med den offentlige støtte. Sektoraftalen om fly trådte i kraft den 1. februar 2011. 
            
            
               Arrangementet, herunder sektoraftalen om fly, er administrativt forankret i OECD og modtager støtte fra OECD's kreditsekretariat. Ikke desto mindre er hverken arrangementet eller sektoraftalen om fly OECD-retsakter
                  1
               .
            
            
               Den Europæiske Union – og ikke medlemsstaterne – er deltager i arrangementet og sektoraftalen om fly, som begge er blevet omsat til gældende fællesskabsret i medfør af Europa-Parlamentets og Rådets forordning (EU) nr. 1233/2011 af 16. november 2011
                  2
               . Derfor er arrangementet og sektoraftalen om fly juridisk bindende i henhold til EU-retten.
            
            
               2.2.Arrangementsdeltagerne og aftaledeltagerne
            
            
               Der er i øjeblikket ti deltagere i arrangementet ("arrangementsdeltagere"): Australien, Canada, Den Europæiske Union, Japan, Korea, New Zealand, Norge, Schweiz, Tyrkiet og De Forenede Stater.
            
            
               Sektoraftalen om fly har ti deltagere ("aftaledeltagere"), og deltagerne i aftalen er stort set de samme som i arrangementet. De eneste forskelle er, at Brasilien deltager i aftalen (men ikke i arrangementet), mens Tyrkiet ikke deltager i aftalen (selv om landet deltager i arrangementet).
            
            
               Både arrangementsdeltagerne og aftaledeltagerne træffer afgørelse om ændringer af arrangementet eller aftalen ved konsensus.
            
            
               Andre OECD-medlemmer og ikke-OECD-medlemmer kan af de nuværende deltagere opfordres til at blive deltagere, jf. arrangementets artikel 3. En ikke-deltager kan blive deltager i aftalen i overensstemmelse med de procedurer, der er fastsat i tillæg I til aftalen.
            
            
               Europa-Kommissionen repræsenterer Unionen på møderne for arrangementsdeltagerne og aftaledeltagerne samt i de skriftlige beslutningsprocedurer for arrangementsdeltagerne og aftaledeltagerne.
            
            
               2.3.Den retsakt, der skal vedtages af arrangementsdeltagerne og aftaledeltagerne
            
            
               Den påtænkte retsakt vil give Det Forenede Kongerige status som deltager i arrangementet og aftalen efter anmodningerne fra Det Forenede Kongerige om at blive deltager både i arrangementet og aftalen. 
            
            
               Som følge af udtrædelsen af Unionen er Det Forenede Kongerige ikke længere repræsenteret i arrangementet og aftalen. Ved brev af 28. januar 2021 anmodede Det Forenede Kongerige om, at de relevante deltagere giver deres formelle samtykke til, at Det Forenede Kongerige bliver deltager i begge instrumenter. Formanden for arrangementet og aftaledeltagerne rundsendte Det Forenede Kongeriges anmodninger den 29. januar og fastsatte den 31. marts 2021 som frist for de eksisterende deltageres formelle svar. Ved formandens meddelelse af 11. februar 2021 blev fristen forlænget indtil udgangen af maj 2021.
            
            
               Bekræftelsen af Det Forenede Kongeriges deltagelse i arrangementet og aftalen vil kræve en ændring af arrangementets artikel 3 og aftalens artikel 3, dvs. de bestemmelser, der opregner de relevante deltagere.
            
         
         
            
               I lyset af ovenstående bør den holdning, der skal indtages på Unionens vegne i et organ nedsat ved en aftale, fastlægges, da afgørelsen får bindende virkning for Unionen og vil berøre EU-retten, jf. artikel 1 i forordning (EU) nr. 1233/2011, hvori det hedder, at "De retningslinjer, som er indeholdt i arrangementet vedrørende offentligt støttede eksportkreditter ("arrangementet"), finder anvendelse i Unionen. Teksten til arrangementet er knyttet som bilag til denne forordning."
            
            
               3.Den holdning, der skal indtages på Unionens vegne
            
            
               De påtænkte retsakter vil gøre det muligt for Det Forenede Kongerige at blive deltager både i arrangementet og aftalen.
            
            
               I formandens meddelelse af 29. januar 2021 hedder det: "Det Forenede Kongerige var et af de oprindelige lande, der var involveret i fastlæggelsen af finansielle regler for offentligt støttede eksportkreditter i 1970'erne, og har siden da været en betydelig leverandør af både standardeksportkreditter og eksportkreditter til fly. Det Forenede Kongerige er også aktivt medlem af Eksportkredit- og Eksportkreditforsikringsgruppen. Det vil derfor være logisk og til gensidig fordel, hvis Det Forenede Kongerige fortsat kan deltage. Jeg håber derfor, at deltagerne vil støtte denne anmodning." Alle deltagere i arrangementet og deltagere i aftalen forventes at støtte anmodningerne fra Det Forenede Kongerige.
            
            
               Det er i Unionens interesse, at Det Forenede Kongerige deltager i såvel arrangementet som aftalen. Med begge instrumenter fastlægges inden for deres respektive anvendelsesområder en ramme for en ordnet og gennemsigtig anvendelse af offentligt støttede eksportkreditter, ligesom det tilstræbes at skabe lige vilkår i forbindelse med offentligt støttede eksportkreditter. Det Forenede Kongerige er i de senere år blevet stadig mere aktiv, når det gælder offentlig støtte. I 2018 ydede UK Export Finance ("UKEF", det britiske departement for eksportkreditstøtte) mindre end 2 mia. EUR i offentlig støtte. I 2019 var dette beløb allerede nået op på ca. 5,5 mia. EUR. Som deltager i arrangementet og i sektoraftalen om fly vil Det Forenede Kongerige skulle følge bestemmelserne heri.
            
            
               Hvad angår specifikt sektoraftalen om fly er det desuden vigtigt at huske på, at Det Forenede Kongerige fortsat deltager i Airbus. Reguleringen af officielle eksportkreditter i flyfremstillingssektoren er derfor af fælles interesse for EU-medlemsstaterne og Det Forenede Kongerige. 
            
            
               I betragtning af at formålet med den påtænkte afgørelse er at sikre lige vilkår for EU's eksportindustri og tage behørigt hensyn til afstemningen af Unionens og Det Forenede Kongeriges specifikke økonomiske interesser i flyfremstillingssektoren, bør den holdning, der skal indtages på Unionens vegne, være, at der gives samtykke til, at Det Forenede Kongerige bliver deltager i arrangementet og i sektoraftalen om fly.
            
            
               4.Retsgrundlag
            
            
               3.1.Proceduremæssigt retsgrundlag
            
            
               3.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               3.1.2.Princippernes anvendelse på det foreliggende tilfælde
            
            
               De to retsakter, som arrangementsdeltagerne og aftaledeltagerne skal vedtage (dvs. træffe afgørelse om anmodningerne fra Det Forenede Kongerige om at blive deltager i arrangementet og i aftalen), er retsakter, der har retsvirkninger. De påtænkte retsakter har retsvirkninger i medfør af artikel 1 i Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF, hvori det hedder, at "De retningslinjer, som er indeholdt i arrangementet vedrørende offentligt støttede eksportkreditter ("arrangementet"), finder anvendelse i Unionen. Teksten til arrangementet er knyttet som bilag til denne forordning."
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               3.2.Materielt retsgrundlag
            
            
               3.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne.
            
            
               3.2.2.Princippernes anvendelse på det foreliggende tilfælde
            
            
               De påtænkte retsakters primære formål og indhold vedrører den fælles handelspolitik. Det materielle retsgrundlag for den foreslåede afgørelse er derfor artikel 207.
            
         
         
            
               3.3.Konklusion
            
            
               Retsgrundlaget for den foreslåede afgørelse bør være artikel 207, stk. 4, første afsnit, i TEUF sammenholdt med artikel 218, stk. 9.
            
            
               5.Offentliggørelse af den påtænkte retsakt
            
            
               Da de retsakter, der skal vedtages af deltagerne i arrangementet og deltagerne i aftalen, ændrer arrangementet og sektoraftalen om fly, bør de offentliggøres i Den Europæiske Unions Tidende efter godkendelsen.
            
            
               2021/0101 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der ved skriftlig procedure skal indtages på Den Europæiske Unions vegne af deltagerne i arrangementet vedrørende offentligt støttede eksportkreditter og deltagerne i sektoraftalen om eksportkreditter til civile fly (sektoraftalen om fly) for så vidt angår anmodningerne fra Det Forenede Kongerige om at blive deltager heri
            
            
               RÅDET FOR DEN EUROPÆISKE UNION —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Retningslinjerne i arrangementet vedrørende offentligt støttede eksportkreditter ("arrangementet") er blevet gennemført ved Europa-Parlamentets og Rådets forordning (EU) nr. 1233/2011
                  4
                og dermed gjort juridisk bindende i Unionen
                  5
               .
            
            
               (2)Deltagerne i arrangementet er Australien, Canada, Den Europæiske Union, Japan, Korea, New Zealand, Norge, Schweiz, Tyrkiet og De Forenede Stater.
            
            
               (3)Sektoraftalen om eksportkreditter til civile fly ("sektoraftalen om fly" eller "aftalen") udgør bilag III til arrangementet og er uadskilleligt forbundet med arrangementet, jf. aftalens artikel 2. Aftalen er således også blevet gennemført ved Europa-Parlamentets og Rådets forordning (EU) nr. 1233/2011
                  6
                og gjort juridisk bindende i Unionen
                  7
               . 
            
            
               (4)Deltagerne i aftalen er Australien, Brasilien, Canada, Den Europæiske Union, Japan, Korea, New Zealand, Norge, Schweiz og De Forenede Stater.
            
            
               (5)Med både arrangementet og sektoraftalen om fly fastlægges inden for deres respektive anvendelsesområder en ramme for en ordnet og gennemsigtig anvendelse af offentligt støttede eksportkreditter. Det tilstræbes med arrangementet og aftalen at skabe ensartede konkurrencevilkår i forbindelse med offentligt støttede eksportkreditter for at fremme konkurrencen mellem eksportører på grundlag af de eksporterede varers og tjenesteydelsers kvalitet og pris frem for de mest gunstige offentligt støttede finansielle vilkår og betingelser.
            
            
               (6)Det Forenede Kongerige Storbritannien og Nordirland ("Det Forenede Kongerige") udtrådte af Unionen med virkning fra den 31. januar 2020
                  8
               . 
            
            
               (7)Andre OECD-medlemmer og ikke-OECD-medlemmer kan af de nuværende deltagere opfordres til at blive deltagere, jf. arrangementets artikel 3. En ikke-deltager i aftalen kan blive deltager i aftalen i henhold til de procedurer, der er fastsat i tillæg I til aftalen. 
            
            
               (8)Ved brev af 28. januar 2021 anmodede Det Forenede Kongerige om, at deltagerne i arrangementet og deltagerne i sektoraftalen om fly giver deres samtykke til, at Det Forenede Kongerige bliver deltager i henholdsvis arrangementet og sektoraftalen om fly. Deltagerne i arrangementet og deltagerne i aftalen skal ved skriftlig procedure træffe afgørelse om disse anmodninger. 
            
         
         
            
               (9)Den holdning, der skal indtages på Unionens vegne af deltagerne i arrangementet, og den holdning, der skal indtages på Unionens vegne af deltagerne i sektoraftalen om fly, bør fastlægges, da de afgørelser, som træffes af arrangementsdeltagerne og aftaledeltagerne, får bindende virkning for Unionen i medfør af artikel 2 i forordning (EU) nr. 1233/2011 —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der ved skriftlig procedure skal indtages på Unionens vegne af deltagerne i arrangementet vedrørende offentligt støttede eksportkreditter for så vidt angår anmodningen fra Det Forenede Kongerige om at blive deltager i arrangementet, er at støtte denne anmodning.
            
            
               Artikel 1a
            
            
               Den holdning, der ved skriftlig procedure skal indtages på Unionens vegne af deltagerne i sektoraftalen om eksportkreditter til civile fly for så vidt angår anmodningen fra Det Forenede Kongerige om at blive deltager i denne sektoraftale, er at støtte denne anmodning.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Som defineret i OECD-konventionens artikel 5. 
               
               
                  
                     (2)
                  
                        Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF (EUT L 326 af 8.12.2011, s. 45).
               
               
                  
                     (3)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (4)
                  
                        Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF (EUT L 326 af 8.12.2011, s. 45).
               
               
                  
                     (5)
                  
                        Tidligere udgaver af OECD-arrangementet er allerede blevet gennemført i EU-retten ved afgørelser truffet af Rådet. 
               
               
                  
                     (6)
                  
                        Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF (EUT L 326 af 8.12.2011, s. 45).
               
               
                  
                     (7)
                  
                        Tidligere udgaver af OECD-arrangementet er allerede blevet gennemført i EU-retten ved afgørelser truffet af Rådet. 
               
               
                  
                     (8)
                  
                        Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).